
              PARLAMENTUL  ROMÂNIEI
                 CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti,   9 februarie 2010
Nr. Pl-x 441 /2009


                                                                              RAPORT 
asupra  propunerii legislative de modificare a Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari
                     În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă de modificare a Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari, trimisă cu adresa nr.Pl-x 441 din 21 septembrie 2009 şi  înregistrată cu nr. 31/841 din 22 septembrie 2009.
                     Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională.  
                     Propunerea legislativă are ca obiect de reglementare modificarea Legii nr.230/2007 privind înfiinţarea, organizarea şi funcţionarea asociaţiilor de proprietari, vizând în principal, obligativitatea proprietarului de a comunica administratorului modificările făcute proprietăţii în scopul consemnării în cartea tehnică a condominiului, precum şi acordarea posibilităţii Comitetului executiv de a deconecta individual datornicii rău platnici, pentru a se  recupera mai uşor datoriile restante.
                     Consiliul Legislativ, prin avizul nr.353 din 15.04.2009, a avizat favorabil  propunerea legislativă, cu observaţii şi propuneri.
                     Guvernul, conform punctului de vedere transmis cu adresa nr.1168/07.05.2009, nu susţine adoptarea acestei iniţiative legislative, considerând că această reglementare, în ceea ce priveşte comunicarea modificărilor efectuate în imobil, nu este aplicabilă în condiţiile în care, potrivit prevederilor Legii nr.50/1991 privind autorizarea executării lucrărilor de construcţii , republicat,  numai modificările care necesită autorizaţii de construire sau de desfiinţare pot face obiectul propunerii de modificare a legii. 

                    În ceea ce priveşte propunerea referitoare la oprirea şi sigilarea robineţilor, aceasta se efectuează de către furnizorii de utilităţi în baza nerespectării clauzelor contractuale, astfel că, realizarea măsurii propuse apare ca afectând dreptul de proprietate privată al debitorilor respectivi.
                    Comisia pentru administraţie publică, amenajarea teritoriului şi echilibru ecologic,  prin avizul cu nr.26/661 din 25.06.2009, a avizat favorabil iniţiativa legislativă.
                     În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 9 februarie 2010. 
                      La lucrările Comisiei a fost prezenţi, în calitate de invitaţi, din partea Ministerul Administraţiei şi Internelor, Irina Alexe – secretar de stat şi Mircea Costache – director.
                      La dezbateri au fost prezenţi 14 deputaţi, din totalul de 25 membri ai Comisiei juridice, de disciplină şi imunităţi . 

                         Faţă de cele arătate, în urma dezbaterilor, membrii Comisiei au hotărât, cu majoritate de voturi (11 voturi pentru şi 3 voturi împotrivă), să propună plenului Camerei Deputaţilor, spre dezbatere şi adoptare, Raportul de  respingere a propunerii legislative de modificare a Legii nr.230 din 6 iulie 2007 privind înfiinţarea, organizarea şi funcţionarea asociaţiilor de proprietari.
                         În raport cu obiectul şi conţinutul reglementării, propunerea legislativă face parte din categoria legilor organice.
                             PREŞEDINTE,                              SECRETAR,
                             Daniel BUDA                         Gabriel ANDRONACHE
Red. consilier C. Păduroiu

